  Юлия Ильмурзина Удмурт кун университетысь удмурт кылосбуръя, финно-угроведениея но журналистикая институтын кунгожсьӧр кылъёсты дышетонъя выль магистерской программа усьтэмын. Со сяна, азьло сямен ик ужалозы литературая но менеджментъя магистратураос. Иворъёсъя «Удмуртия» агентстволэн корреспондентэзлы со сярысь вераз удмурт кылосбуръя, финно-угроведениея но журналистикая институтлэн кивалтӥсез Наталья Кондратьева. «Азьвыл аръёсын ӵошатыса, туэ приёмной кампаниын нокыӵе бадӟымесь воштӥськонъёс ӧвӧл. Озьы, журналистикая ёзэтэ пырон понна абитуриентъёс сёто ӟуч кылъя но литературая ЕГЭ но быдэсто творческой конкурс, нош удмурт кылосбурен герӟаськем ёзэтъёсы кулэ луозы ӟуч кылъя ЕГЭ, обществознаниея ЕГЭ но удмурт кылъя тодон-валанъёс», — вераз Наталья Кондратьева. 2016-тӥ арын коньдэтъя 15 инты висъямын вуоно журналистъёслы, 13 инты — удмурт кылъя но литературая, англи кылъя дышетскисьёслы, 23 инты — удмурт, ӟуч но мадьяр кылъёсъя вуоно ӧнерчиослы. Со сяна, коньдэтъя 13 инты вань на заочной амалэн дышетскыны мылкыд карисьёслы. Наталья Кондратьевалэн верамезъя, таяз аре нимысьтыз сак луоно соослы, кин заочной амалэн дышетскыны мылкыд каре. Дышетон удысысь огъя мынэтъёсты чаклано ке, вуоно арын заочной ёзэтлы коньдэт интыос висъямын уз луэ ни, дыр. Тегъёс: Дышетон УдГУ Ижкар егитъёс Удмуртия студентъёс удмурткыл  